LEWENSMOEG NÁ TRAUMA | Netwerk24
LEWENSMOEG NÁ TRAUMA
Ek het onlangs 'n groot trauma beleef wat ek nie kan uitstippel nie. Ek voel elke dag oorweldig daardeur en uitermate moeg. Ek weet dit is nie depressie soos ander mense dit ken nie, want ek ken sulke mense en weet tot in watter mate medikasie en behandeling hulle kan help. Dis nie vir my nie. Myne is net 'n vreeslike lewensmoegheid. Asseblief, moenie dink ek is net jammer vir myself nie.
Antwoord 3 382 keer gelees
Daar is geen haas om die emo­sionele gevolge van trauma te verwerk nie. 'n Valse sonskyn­houding gaan jou nêrens bring nie en 'n kitsherstel is nie blywend nie. Ek wil jou tog aanraai dat jy 'n berader spreek as jy nie vir 'n sielkundige kans sien nie.
In tye soos dié moet 'n mens goed wees vir jouself. Dan begin jy na jou lyf luister en begin jy nee sê – nie net vir wat ander van jou verwag nie; ook vir te groot eise wat jy aan jouself stel. As jy enigsins kan, gun jouself 'n middagslapie in die naweek.
Ná enige groot skok hoef 'n mens nie alles soos tevore te probeer doen nie, want bes moontlik het so 'n trauma jou omstandighede verander. Dit help om liewer 'n eiland te skep van waar jy na die lewe kan uitreik wanneer jy so voel.
Af en toe kan jy 'n vertroueling daar verwelkom teenoor wie jy jou hart kan uitpraat.
Soms is die beste manier om jou lewenslus te herwin om 'n bietjie uit jou omgewing weg te breek. Hou so 'n vakansie eenvoudig sodat jy nie te veel reëlings hoef te tref of te veel moet rondry nie. 'n Kuier by 'n vertroueling wat jou laat begaan, kan salf vir die gemoed wees.